**Auroran elokuvateatteriammuskelu** tapahtui 20. heinäkuuta 2012 Aurorassa Coloradossa Yhdysvalloissa. Ammuskelu tapahtui *Yön ritarin paluu* -elokuvan ensi-illassa, ja siinä sai surmansa 12 ihmistä, joista kymmenen elokuvateatterissa. Loukkaantuneita oli lähes 60. Sairaala sai ilmoituksen tapahtuneesta kello 1.15 paikallista aikaa. Poliisi pidätti ampujaksi epäillyn elokuvateatterin parkkialueella.

Ammuskelu
---------

Hyökkäys tapahtui Century 16 -elokuvateatterin 9. salissa Town Center at Aurora -ostoskeskuksessa. Ammuskelijan on kerrottu poistuneen hätäpoistumisoven kautta autolleen, jossa hän varustautui kaasunaamarilla ja suojaliivillä, ja palanneen samaa tietä takaisin teatteriin. Ennen ammuskelun aloittamista ammuskelija heitti hätäuloskäynnistä elokuvasaliin kyynelkaasukanisterin ja savupommin. Jotkut luodit menivät seinän läpi ja vahingoittivat ihmisiä, jotka olivat viereisessä salissa nro 8, jossa esitettiin samaa elokuvaa. Uhreja olisi todennäköisesti tullut enemmän, jollei ampujan ase olisi jumittunut ja pakottanut häntä vaihtamaan huonompaan aseeseen.

Ampuja James Holmesia kuvattiin ampumisen aikana rauhalliseksi. Eräs silminnäkijä kertoi, ettei hän sanonut koko ampumisen aikana mitään.

Uhrit
-----

Paikalla kuoli 10 ihmistä, ja paikallisissa sairaaloissa kuoli kaksi. Nuorin kuolleista oli kuusivuotias tyttö. Loukkaantuneita vietiin useisiin paikallisiin sairaaloihin. Lisäksi tapahtumapaikalle perustettiin tilapäissairaala. Henkilöt, jotka eivät loukkaantuneet, vietiin paikalliseen kouluun kuultavaksi. Uhrit olivat kolmen kuukauden – 45 vuoden ikäisiä. Kaikkiaan loukkaantuneita oli lähes 60. 22. heinäkuuta oli kaikki uhrit tunnistettu.

Epäilty
-------

Ampujaksi epäilty 24-vuotias James Eagan Holmes (s. 13. joulukuuta 1987) otettiin poliisin huostaan. Hän käytti ampumishetkellä suojaliiviä ja kaasunaamaria. Hänet löydettiin autonsa vierestä elokuvateatterin parkkialueelta. Hänellä oli kivääri ja käsiase, mutta hän ei vastustanut pidätystä. Holmesin arvioidaan valmistautuneen tekoon useita kuukausia. Poliisi kertoi Holmesin toimineen yksin.

Epäillyllä oli mukanaan kolme ampuma-asetta: sadan patruunan lippaalla varustettu kerta-automaattinen karbiini, pumppuhaulikko ja pistooli sekä kyynelkaasua. Hänellä oli sekä karbiiniin että pistooliin 3 000 patruunaa ja haulikkoon 300 patruunaa, jotka oli kaikki hankittu laillisesti internetistä. Aseet oli ostettu paikallisista asekaupoista.

### Motiivi

Poliisi ei löytänyt kytköksiä rikollis- tai terroristijärjestöihin. Ampujalla ei ole myöskään aiempaa rikostaustaa, vain yksi ylinopeussakko vuodelta 2011.

Asunto
------

Pidätyksen jälkeen epäilty kertoi viranomaisille asunnossaan olevista räjähteistä. Auroran poliisijohtaja Dan Oates sanoi, että poliisi käsitti epäillyn kodin räjähteiden säilytyspaikaksi. Poliisin mukaan Holmes kertoi itse, että hän oli laittanut kotiinsa räjähdeansan. Sen vuoksi poliisi evakuoi viisi lähellä olevaa rakennusta. Poliisi pääsi purkamaan räjähteet 21. heinäkuuta kauko-ohjatun robotin avustamana. Poliisin mukaan asunnossa oli yli 30 kranaatin kaltaista räjähdettä sekä ammuksia ja syttyvää nestettä. Räjähteet oli viritetty ansaksi, joka olisi lauennut tuhoisasti ovea avatessa.

Poliisi epäili, että asunnon oli tarkoitus räjähtää, kun ajastin kytki voimakkaan teknomusiikin päälle ja kun ovi olisi valitusten takia avattu. Tällöin olisi talossa syttynyt tulipalo, joka olisi tuonut paikalle sekä pelastushenkilökunnan että suuren joukon poliiseja. Ampuja olisi näin saanut enemmän aikaa ammuskella toisella puolen kaupunkia, koska elokuvateatterin läheisyydessä olisi ollut vähemmän virkavaltaa paikalla.

Ampujan naapuri meni valittamaan äänekkäästä musiikista ja kertoi huomanneensa, että asunnon ovi ei ollut lukossa. Hän ei kuitenkaan avannut sitä.

Seuraamukset
------------

Yhdysvaltain presidentti Barack Obama tapaamassa ammuskelun uhreja Coloradon yliopistollisessa sairaalassa.
Tapauksen johdosta Yhdysvalloissa alkoi kuuden päivän mittainen suruaika. Sunnuntaina 22.7. presidentti Barack Obama matkusti Denveriin kunnioittaakseen ja tavatakseen uhreja. Myös elokuvan päänäyttelijä Christian Bale matkusti sairaalaan tapamaan uhreja. Uhrien muistoksi järjestettiin muistojumalanpalvelus, johon osallistui parisataa ihmistä. New Yorkin elokuvateatterit ovat ilmoittaneet kiristävänsä turvatoimia. AMC-teatteriketju kielsi naamiaisasut ja asejäljennökset. Pariisin ensi-ilta peruttiin, mutta tieto kumottiin myöhemmin.

### Oikeudenkäynti

Holmesia kuultiin ensimmäisen kerran maanantaina 23. heinäkuuta 2012. Holmesia pidettiin oman turvallisuutensa vuoksi eristyksissä coloradolaisessa vankilassa.

Holmesin puolustus teki syyttäjille maaliskuussa 2013 tarjouksen, jonka mukaan Holmes myöntäisi syyllisyytensä ja saisi kuolemantuomion sijasta elinkautisen vankeusrangaistuksen ilman mahdollisuutta ehdonalaiseen vapauteen. Syyttäjät eivät suostuneet tarjoukseen ja ilmoittivat vaativansa Holmesille kuolemantuomiota. Oikeudenkäynnin piti alkaa 8. joulukuuta 2014, mutta sitä lykättiin. Oikeudenkäynti alkoi huhtikuussa 2015. Holmesia vastaan nostettiin 165 syytettä, kaksi erillistä murhasyytettä jokaista kuollutta uhria kohden, kaksi erillistä syytettä murhayrityksestä jokaista loukkaantunutta uhria kohden ja syyte räjähteiden hallussapidosta. Holmes myönsi tappamiset, mutta ei syyllisyyttään syytteisiin, sillä hän katsoi olleensa mielisairas teon aikaan. Heinäkuun 16. päivä Holmes todettiin syylliseksi kaikkiin syytteisiin. 7. elokuuta tuomioksi määrättiin elinkautinen vankeus ilman mahdollisuutta ehdonalaiseen pääsyyn. Holmes vältti kuolemantuomion, koska kaikki valamiehistön jäsenet eivät kannattaneet sitä.

Lähteet
-------

1. 1 2 3 4  Nurmi, Eero: Denverin joukkomurhaajalla tuhansia ammuksia  21.7.2012. Yle Uutiset. Viitattu 22.7.2012.
2. ↑  Ammuskelu Batman-elokuvan ensi-illassa Yhdysvalloissa - 12 kuollut mtv3.fi. Viitattu 20.7.2012.
3. ↑  Ainakin 12 kuollut elokuvateatterissa tapahtuneessa joukkomurhassa Denverissä Yle Uutiset. Viitattu 20.7.2012.
4. ↑  Ryan Parker, Kurtis A. Lee ja Jordan Steffen: 12 killed, 50 wounded at Aurora movie theater *Denverpost*.  20.7.2012. Viitattu 20.7.2012. (englanniksi)
5. 1 2 3  Silminnäkijä: Ampuja oli rauhallinen eikä sanonut mitään  20.7.2012. Yle Uutiset. Viitattu 23.7.2012.
6. 1 2  Chelsea J. Carter and Michael Pearson, CNN: Gunman kills 12 in Colorado movie theater *CNN*.  20.7.2012. Viitattu 20.7.2012. (englanniksi)
7. ↑  Hanhivaara, Jussi: Coloradon ampujan kiväärin jumittuminen saattoi säästää henkiä  22.7.2012. Yle Uutiset. Viitattu 23.7.2012.
8. 1 2 3 4 5 6  Kaikki Denverin uhrit tunnistettu  22.7.2012. Yle Uutiset. Viitattu 23.7.2012.
9. 1 2  Denver Shootings: Massacre At Batman Film *Sky News*.  20.7.2012. Viitattu 20.7.2012. (englanniksi)
10. ↑  Ariel Mata, Blair Shiff: Suspect in custody, 12 dead in Aurora movie theater shooting, suspect named James Holmes *9news*.  20.7.2012. Viitattu 20.7.2012. (englanniksi)
11. 1 2 3 4 5  Kiviranta, Varpu: Poliisi poisti räjähteet Denverin pidätetyn asunnosta  22.7.2012. Yle Uutiset. Viitattu 22.7.2012.
12. 1 2  Clayton Sandell , Kevin Dolak (@kdolak), Colleen Curry: Colorado Batman Movie Shooting Witness: 'I Thought I Was Going to Die' *ABCnews*.  20.7.2012. Viitattu 20.7.2012. (englanniksi)
13. ↑  Batman-ampuja oli pukeutunut kaasunaamariin ja suojaliiviin iltalehti.fi. Viitattu 20.7.2012.
14. ↑  Everett Rosenfeld: Shooting Rampage at Dark Knight Rises Showing in Colo.; 12 Dead *Time*.  20.7.2012. Viitattu 20.7.2012. (englanniksi)
15. ↑  Auroran elokuvateatteriampuja toimi yksin  22.7.2012. mtv3.fi. Viitattu 25.7.2012.
16. ↑  David A. Fahrenthold: Colorado shooting spree could have been worse; shooter’s gun jammed, official says *The Washington Post*.  22.7.2012. Viitattu 22.7.2012. (englanniksi)
17. ↑  Police: Suspect wore body armor, used assault rifle, shotgun, Glock handgun in theater attack *CBS News*.  20.7.2012. Viitattu 20.7.2012. (englanniksi)
18. 1 2 3 4 5 6 7  Kiviranta, Varpu: Yhdysvalloissa alkoi suruaika  21.7.2012. Yle Uutiset. Viitattu 23.7.2012.
19. ↑  12 Dead, 53 Hurt In Mass Shooting Inside Aurora Movie Theater *The Denver Channel*.  20.7.2012. Viitattu 20.7.2012. (englanniksi)
20. ↑  James Holmes, 24, identified as suspect in deadly mass shooting at Aurora, Colorado, movie theater *CBS News*.  20.7.2012. Viitattu 20.7.2012. (englanniksi)
21. ↑  Police: Colo. shooter James Holmes set up elaborate bomb in apartment as distraction *CBS News*.  20.7.2012. Viitattu 22.7.2012. (englanniksi)
22. ↑  Steven K. Paulson: Detonation and fire possible at Colo. apartment *MSNBC*. Viitattu 21.7.2012. (englanniksi)
23. 1 2 3  Obama lohdutti Auroran verilöylyn uhreja  23.7.2012. mtv3.fi. Viitattu 23.7.2012.
24. ↑  Batman-elokuvan päätähti vieraili Aurorassa  25.7.2012. mtv3.fi. Viitattu 25.7.2012.
25. ↑  Batman-verilöyly tuo kieltoja elokuvateattereihin  21.7.2012. mtv3.fi. Viitattu 23.7.2012.
26. ↑  Elokuvateatteriampujalle halutaan kuolemanrangaistus  1.4.2013. Iltalehti. Viitattu 2.4.2013.
27. ↑  Aurora movie theater shooting: Trial date stands for James Holmes *Fox News*.  22.7.2014. Viitattu 9.8.2014. (englanniksi)
28. ↑  Judge considering another James Holmes trial delay *Fox News*.  8.12.2014. Viitattu 17.12.2014. (englanniksi)
29. ↑  James Holmes Found Guilty on All Counts in Aurora Theater Shooting Trial  16.7.2015. ABC News. Viitattu 17.7.2015. (englanniksi)
30. ↑  Aurora movie theater gunman sentenced to life in prison without parole for killing 12 people during shooting spree  7.8.2015. The Washington Post. Viitattu 9.8.2015. (englanniksi)

Aiheesta muualla
----------------

* Kuvia tai muita tiedostoja aiheesta **Auroran elokuvateatteriammuskelu** Wikimedia Commonsissa